A4-0234/99

Ψήφισμα σχετικά με τη Σύμβαση περί των διαδικασιών αφερεγγυότητας

Το Ευρωπαϊκό Κοινοβούλιο,

- έχοντας υπόψη το ψήφισμά του της 23ης Νοεμβρίου 1995 σχετικά με τη Σύμβαση περί των διαδικασιών αφερεγγυότητας ((Έγγραφο του Συμβουλίου CONV/INSOL/X1.)),

- έχοντας υπόψη τα αποτελέσματα της ακρόασης που πραγματοποίησε στις 15 Απριλίου 1998 η Επιτροπή Νομικών Θεμάτων και Δικαιωμάτων των Πολιτών,

- έχοντας υπόψη το άρθρο 148 του Κανονισμού του,

- έχοντας υπόψη το επανειλημμένο αίτημά του την Επιτροπή που περιέχεται στην παράγραφο 36 του ψηφίσματός του της 16ης Δεκεμβρίου 1998, σχετικά με το πρόγραμμα εργασίας της Επιτροπής για το 1999, με σκοπό να υποβάλει πρόταση οδηγίας με θέμα τις πτωχεύσεις επιχειρήσεων οι οποίες αναπτύσσουν δραστηριότητες σε πολλά κράτη μέλη ((ΕΕ C 98 της 9.4.1999, σελ. 163.)),

- έχοντας υπόψη την έκθεση της Επιτροπής Νομικών Θεμάτων και Δικαιωμάτων των Πολιτών (A4-0234/99),

Α. λαμβάνοντας υπόψη ότι έχει λήξει η καθορισθείσα προθεσμία για την υπογραφή της Σύμβασης περί των διαδικασιών αφερεγγυότητας χωρίς να την έχει υπογράψει ένα κράτος μέλος και ότι συνεπώς δεν μπορεί να τεθεί σε ισχύ χωρίς ομόφωνη τροποποίηση του κειμένου της,

Β. λαμβάνοντας υπόψη ότι αυτή η κατάσταση αποτελμάτωσης δημιουργήθηκε διότι ένα κράτος μέλος παρόλο που δέχεται τη Σύμβαση αρνείται να την υπογράψει,

Γ. λαμβάνοντας υπόψη το γεγονός ότι όλα τα κράτη μέλη συμφωνούν ότι η έλλειψη ρύθμισης για τις διαδικασίες αφερεγγυότητας σε κοινοτικό πλαίσιο δημιουργεί κενό στο πλαίσιο της ολοκλήρωσης της εσωτερικής αγοράς,

Δ. λαμβάνοντας υπόψη ότι οι πτωχεύσεις, οι πτωχευτικοί συμβιβασμοί και παρόμοιες διαδικασίες έχουν εξαιρεθεί από το πεδίο εφαρμογής της σύμβασης που είχε υπογραφεί στις Βρυξέλλες στις 27 Δεκεμβρίου 1968 σχετικά με τη διεθνή δικαιοδοσία και την εκτέλεση αποφάσεων σε αστικές και εμπορικές υποθέσεις ((Ενοποιημένη έκδοση, EE C 27 της 26.1.1998, σελ. 1.)),

Ε. έχοντας υπόψη το γεγονός ότι η επιτροπή εμπειρογνωμόνων της Επιτροπής των Ευρωπαϊκών Κοινοτήτων είχε εκπονήσει από το 1963 έως το 1980 ένα πρώτο καθώς και - μετά τη διεύρυνση της Κοινότητας από το 1973 - ένα δεύτερο σχέδιο σύμβασης το οποίο προέβλεπε μία και μόνη διαδικασία που έπρεπε να αναγνωρίζεται στα υπόλοιπα συμβαλλόμενα κράτη χωρίς να είναι δυνατόν να κινηθούν παράλληλα εθνικές διαδικασίες στα άλλα αυτά κράτη (βασικές αρχές της «ενότητας» και της «καθολικότητας»),

ΣΤ. λαμβάνοντας υπόψη το γεγονός ότι το Συμβούλιο είχε αναστείλει το 1985 τις διαβουλεύσεις του για τα σχέδια αυτά λόγω μη υπάρξεως επαρκούς συμφωνίας,

Ζ. λαμβάνοντας υπόψη ότι η «Ευρωπαϊκή Συμφωνία σχετικά με ορισμένες διεθνείς πτυχές της πτωχεύσεως» που άνοιξε προς υπογραφή στις 5 Ιουνίου 1990 στην Κωνσταντινούπολη, κατόπιν διαπραγματεύσεων στο πλαίσιο του Συμβουλίου της Ευρώπης, δεν έχει ακόμη τεθεί σε ισχύ λόγω έλλειψης επαρκούς κύρωσης,

Η. αναγνωρίζοντας ότι η ρύθμιση που πρέπει να θεσπισθεί σε κοινοτικό πλαίσιο οφείλει, κατά το πρότυπο της Σύμβασης περί των διαδικασιών αφερεγγυότητας, να προβλέπει όσο το δυνατόν απλές και ευέλικτες λύσεις και να λαμβάνει ως αφετηρία τη βασική αρχή της καθολικότητας της διαδικασίας η οποία ωστόσο περιορίζεται από το γεγονός ότι ενδεχομένως μπορούν να κινηθούν μία ή πλείονες δευτερεύουσες διαδικασίες οι οποίες όμως παράγουν αποτελέσματα που περιορίζονται στην επικράτεια του αντίστοιχου κράτους μέλους,

Θ. λαμβάνοντας υπόψη το γεγονός ότι το άρθρο 65 της Συνθήκης ΕΚ προβλέπει στον τομέα της δικαστικής συνεργασίας σε αστικές υποθέσεις με διασυνοριακές επιπτώσεις, μεταξύ άλλων, την εξάλειψη των εμποδίων για την ομαλή διεξαγωγή πολιτικών δικών, εν ανάγκη προωθώντας τη συμβατότητα των κανόνων πολιτικής δικονομίας που εφαρμόζονται στα κράτη μέλη και ότι το Συμβούλιο σύμφωνα με το άρθρο 67 της Συνθήκης ΕΚ κατά τη διάρκεια μεταβατικής περιόδου 5 ετών μετά την έναρξη ισχύος της Συνθήκης του Άμστερνταμ μπορεί να λάβει νομοθετικά μέτρα ομόφωνα βάσει προτάσεως της Επιτροπής ή κατόπιν πρωτοβουλίας κράτους μέλους και μετά από διαβούλευση με το Ευρωπαϊκό Κοινοβούλιο και ότι οι νέες αυτές διατάξεις καλύπτουν τα θέματα που ρυθμίζει η Σύμβαση περί διαδικασιών αφερεγγυότητας,

Ι. λαμβάνοντας υπόψη ότι θα έπρεπε να γίνει χρήση αυτής της δυνατότητας κατά το δυνατόν ακόμη πριν από τη λήξη της τρέχουσας περιόδου Προεδρίας,

1. καλεί την Επιτροπή να εκπονήσει σχέδιο κανονισμού ή οδηγίας για τις πτωχεύσεις επιχειρήσεων με δραστηριότητες σε διάφορα κράτη μέλη[semigr ]

2. αναθέτει στον Πρόεδρό του να διαβιβάσει το παρόν ψήφισμα στην Επιτροπή και στο Συμβούλιο και τις κυβερνήσεις των κρατών μελών.